У складу са чланом 20. Закона о локалној самоуправи („Сл. гласник РС, број 129/2007...47/2018), чланом 69. и 70. Закона о енергетској ефикасности и рационалној употреби енергије („Сл.гласник РС“,број 40/21), члана 21. Правилника o суфинансирању мера енергетске санације, стамбених зграда, породичних кућа, станова које се односе на унапређење термичког омотача, термотехничких инсталација и уградње соларних колектора за централну припрему потрошне топле воде по јавном позиву Управе за подстицање и унапређење енергетске ефикасности ЈП1/22 („Сл. лист општине Ивањица“, број 8/22), Одлуке о буџету општине Ивањица за 2022. годину („Сл. лист општине Ивањица“, број 15/21), **Општинско веће општине Ивањица, дана 01.08.2022. године**, **д о н о с и**

**О Д Л У К У**

**О**

**РАСПИСИВАЊУ ЈАВНОГ ПОЗИВА ЗА ДОДЕЛУ БЕСПОВРАТНИХ СРЕДСТАВА ГРАЂАНИМА И СТАМБЕНИМ ЗАЈЕДНИЦАМА ЗА ЕНЕРГЕТСКУ САНАЦИЈУ**  **СТАМБЕНИХ ЗГРАДА, ПОРОДИЧНИХ КУЋА И СТАНОВА НА ТЕРИТОРИЈИ ОПШТИНЕ ИВАЊИЦА ЗА 2022. ГОДИНУ**

**I** **РАСПИСУЈЕ СЕ** јавни позив за суфинансирање мера енергетске санације, породичних кућа, станова и стамбених зграда које се односе на унапређење термичког омотача, термотехничких инсталација и уградње соларних колектора за централну припрему потрошне топле воде на територији општина Ивањица за 2022. годину.

**II** Суфинансирање унапређења енергетске ефикасности, у општини Ивањица, у 2022. години, обезбеђено је у износу од 9.000.000,00 динара, од чега је 4.500.000,00 динара определила општина Ивањица, а 4.500.000,00 динара Министарство рударства и енергетике - Управа за подстицање и унапређење енергетске ефикасности. Средства општине Ивањица за суфинансирање пројеката грађана обезбеђена су Одлуком о буџету општине Ивањица за 2022. годину („Службени лист општине Ивањица бр. 15/21), у оквиру Програма 17 Енергетска ефикасност и обновљиви извори енергије, Програмска активност 0501-0001 Енергетски менаџмент, функција 620 – развој заједнице, економска класификација 454 – субвенције приватним предузећима.

**Укупна средства за суфинансирање мера енергетске санације износе 9.000.000,00 динара (девет милиона динара), што износи до 50% од вредности укупне инвестиције са ПДВ-ом за финансирање појединачних пројеката грађана.**

**III**  Јавни позив ће бити објављен на званичној презентацији општине Ивањица, на огласној табли Општинске управе општина Ивањица и најављен у локалним медијима.

**IV** Одлуку објавити на ВЕБ-сајту општине Ивањица и „Службеном листу општине Ивањица“.

**ОПШТИНСКО ВЕЋЕ ОПШТИНЕ ИВАЊИЦА** 01 Број 401-25/2022

**ПРЕДСЕДНИК**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Момчило Митровић

О б р а з л о ж е њ е

Правни основ за доношење ове Одлуке садржан је у члану 69. и 70. Закона о енергетској ефикасности и рационалној употреби енергије („Сл.гласник РС“,број 40/21) у којим члановима је прописано да се средства за финансирање послова ефикасног коришћења енергије обезбеђују из буџета Републике Србије; буџета аутономне покрајине и јединица локалне самоуправе; фондова Европске уније, мултилатералних и других фондова за борбу против климатских промена (Глобални фонд за заштиту животне средине, Зелени климатски фонд, и др.) и других међународних фондова; донација, поклона, прилога, помоћи и слично; кредита међународних финансијских институција; других извора у складу са законом као и да надлежни орган аутономне покрајине или јединице локалне самоуправе својим актом може утврдити посебне финансијске и друге подстицаје, оснивање буџетских фондова као и коришћење средстава из постојећих сопствених фондова за реализацију пројеката и других активности за ефикасно коришћење енергије на својој територији, у складу са законом и прописима који регулишу рад ових органа. О спроведеним активностима надлежни орган аутономне покрајине и јединице локалне самоуправе дужан је да обавести Министарство.

У члану 21. Правилника o суфинансирању мера енергетске санације, стамбених зграда, породичних кућа, станова које се односе на унапређење термичког омотача, термотехничких инсталација и уградње соларних колектора за централну припрему потрошне топле воде по јавном позиву Управе за подстицање и унапређење енергетске ефикасности ЈП1/22 („Сл. лист општине Ивањица“, број 8/22) прописано је да Одлуку о расписивању јавног позива за доделу бесповратних средстава грађанима и стамбеним заједницама за енергетску санацију стамбених зграда, породичних кућа и станова доноси Општинско веће општине Ивањица.

У члану 20. Закона о локалној самоуправи прописано је да Општина, преко својих органа, у складу са Уставом и Законом обавља послове од локалног значаја као и послове од непосредног интереса за грађане.

**ПРЕДСЕДНИК КОМИСИЈЕ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Светлана Јовићевић